b'\n_START_ARTICLE_\nL\xc3\xa6rdal\n_START_SECTION_\nEtymologi\n_START_PARAGRAPH_\nI norr\xc3\xb8nt spr\xc3\xa5k var navnet L\xc3\xa6rardalr. F\xc3\xb8rste delen av navnet regner man med er genitiv av det gammelnorske ordet \xc2\xabL\xc3\xa6rr\xc2\xbb som bet\xc3\xb8d elv. Siste delen viser selvsagt til at omr\xc3\xa5det er en dal. Navnet er av noen tolket som \xc2\xabelv som flyter langsomt gjennom beiteland\xc2\xbb.\n_START_SECTION_\nGeografi\n_START_PARAGRAPH_\nH\xc3\xb8yeste fjelltopp er H\xc3\xb8geloft p\xc3\xa5 1921,2 moh. ved grensen til Hemsedal.\n_START_SECTION_\nBeliggenhet\n_START_PARAGRAPH_\nL\xc3\xa6rdal grenser i nord til \xc3\x85rdal, i \xc3\xb8st til Vang og Hemsedal, i s\xc3\xb8r\xc3\xb8st til \xc3\x85l og Hol, i s\xc3\xb8r til Aurland, og i vest har kommunen cirka fire kilometer sj\xc3\xb8grenselinje mot Vik, og cirka 29 kilometer sj\xc3\xb8grenselinje mot Sogndal. Her har kommunen ogs\xc3\xa5 et felles grensepunkt med Luster kommune._NEWLINE_L\xc3\xa6rdal er forholdsvis stor, kommunen strekker seg over 1342,2 kvadratkilometer (67. st\xc3\xb8rste i Norge). Av de 2224 innbyggerne i kommunen (01.01.2011) var 1333 personer bosatt i kommunesenteret L\xc3\xa6rdals\xc3\xb8yri og de tilst\xc3\xb8tende grunnkretsene Hauge og Erdal. Resten bor i grendelagene Borgund, Lj\xc3\xb8sne, T\xc3\xb8njum, Vindedalen og Fr\xc3\xb8nningen. Kommunev\xc3\xa5penet er fra 1987 og viser to dragehoder i gull p\xc3\xa5 r\xc3\xb8d bunn \xe2\x80\x93 fra gavlene p\xc3\xa5 Borgund stavkirke.\n_START_SECTION_\nKlima\n_START_PARAGRAPH_\nL\xc3\xa6rdal har et t\xc3\xb8rt klima, med 420-600 mm. nedb\xc3\xb8r \xc3\xa5rlig i de bebodde omr\xc3\xa5dene. Nedb\xc3\xb8rnormalene (1961\xe2\x80\x931990) er for Moldo like \xc3\xb8st for L\xc3\xa6rdals\xc3\xb8yri 491 mm. \xc3\xa5rlig, Borgund \xe2\x80\x93 Lo (407 moh.) ved Borgund stavkirke 510 mm., Borlo (502 moh.) ved krysset E16-RV52 Hemsedalsfjellet 578 mm. og \xc3\x98ljusj\xc3\xb8 pumpekraftverk (1124 moh.) ved Rv. 52 p\xc3\xa5 Hemsedalsfjellet 560 mm. Ogs\xc3\xa5 stasjonene ved E16 opp mot Filefjell f\xc3\xa5r lite nedb\xc3\xb8r: Maristova (816 moh.) 714 mm., Nedre Smeddalsvatn (914 moh.) 735 mm., Slutebrui (932 moh.) 640 mm. og \xc3\x98vre Smeddalsvatn (932 moh.) 560 mm. Det t\xc3\xb8rre klimaet f\xc3\xb8rte til at b\xc3\xb8ndene i L\xc3\xa6rdal allerede p\xc3\xa5 1200-tallet begynte med kunstig vanning._NEWLINE_\xc3\x98stlige del av Lj\xc3\xb8sne-omr\xc3\xa5det med Saltkjelen er det t\xc3\xb8rreste p\xc3\xa5 Vestlandet og blant de t\xc3\xb8rreste i Norge. Fra 1913 til 1927 drev Havedyrkningens Venner v\xc3\xa6robservasjoner p\xc3\xa5 \xc3\x98vre Lj\xc3\xb8sne (Lj\xc3\xb8sno)._NEWLINE_Nedb\xc3\xb8rsm\xc3\xa5lingene for de 14 \xc3\xa5rene stasjonen var i drift, viser, if\xc3\xb8lge Nedb\xc3\xb8riakttagelser i Norge, at \xc3\x98vre Lj\xc3\xb8sne hadde 86\xc2\xa0% av nedb\xc3\xb8ren som falt p\xc3\xa5 L\xc3\xa6rdals\xc3\xb8yri (Telegrafstasjonen). I siste normalperiode, 1961-1990, hadde L\xc3\xa6rdals\xc3\xb8yri 491 mm nedb\xc3\xb8r. 86\xc2\xa0% av dette utgj\xc3\xb8r om lag 420 mm. Det er omtrent som p\xc3\xa5 Palma, Mallorca (427 mm) og 80 mm mer enn i Alicante  (336 mm).\n_START_SECTION_\nJakt og fiske\n_START_PARAGRAPH_\nL\xc3\xa6rdalsdalf\xc3\xb8ret med sidedaler og de store fjellomr\xc3\xa5dene byr p\xc3\xa5 rike muligheter for jakt p\xc3\xa5 hjort, reinsdyr og elg. Det kan fiskes i flere titalls fjellvann, i tillegg til L\xc3\xa6rdalselvi og L\xc3\xa6rdalsfjorden, en arm av Sognefjorden._NEWLINE_Gjennom dalf\xc3\xb8ret renner L\xc3\xa6rdalselvi, popul\xc3\xa6rt kalt \xc2\xabDronningen blant lakseelver\xc2\xbb, som er en av landets mest ber\xc3\xb8mte storlakselver internasjonalt. I 1996 ble lakseparasitten Gyrodactylus Salaris oppdaget i elven, og elven ble behandlet med rotenon i 1997. Parasitten dukket opp igjen og elven ble rebehandlet med surt aluminium h\xc3\xb8sten 2005 og v\xc3\xa5ren 2006. Likevel ble parasitten p\xc3\xa5vist p\xc3\xa5 en lakseunge 16 kilometer opp fra elvemunningen i oktober 2007, og i april 2008 og h\xc3\xb8sten 2012 ble elva p\xc3\xa5 nytt behandlet med surt aluminium._NEWLINE_I mellomtiden har sportsfiskerne v\xc3\xa6rt tilbake, en rik tradisjon som startet med engelske lorder i 1850-\xc3\xa5rene._NEWLINE_Nedb\xc3\xb8rfeltet til L\xc3\xa6rdalselvi er p\xc3\xa5 1183 km\xc2\xb2. Deler av nedslagsfeltet er regulert og tre kraftstasjoner produserer om lag 1\xc2\xa0000 GWh per \xc3\xa5r.\n_START_SECTION_\nHistorie\n_START_PARAGRAPH_\nDalf\xc3\xb8ret L\xc3\xa6rdal var bosatt og brukt av mennesker alt for 6000 \xc3\xa5r siden (4000 f.Kr.). I L\xc3\xa6rdal finner vi de f\xc3\xb8rste sporene etter mennesker i fjellomr\xc3\xa5der i Norge._NEWLINE_L\xc3\xa6rdal har gjennom alle tider v\xc3\xa6rt hovedferdsels\xc3\xa5re mellom \xc3\xb8st og vest i S\xc3\xb8r-Norge. Fra de tidligste tider gikk ferdselen langs tr\xc3\xa5kk, mens den f\xc3\xb8rste organiserte veien trolig var den offentlige postruta som kom over Filefjell og gjennom L\xc3\xa6rdal i 1647. I 1780- og 1790-\xc3\xa5rene ble Kongevegen over Filefjell bygget gjennom L\xc3\xa6rdal, og i 1840-\xc3\xa5rene ble den opprustet til Den Bergenske Hovedvei som ogs\xc3\xa5 tok nye traseer noen steder. I 1870-\xc3\xa5rene, sammen med innf\xc3\xb8rselen av dynamitt, kom enda nye traseer, denne gang ble det sprengt vei langs L\xc3\xa6rdalselva flere steder. Derfor g\xc3\xa5r det minst fem generasjoner veianlegg gjennom L\xc3\xa6rdal i dag. Mange titalls kilometer av disse veiene er fremdeles intakt. Flere strekninger ble i 2009 fredet av Riksantikvaren._NEWLINE_Fra middelalderen vokste strandsitterstaden nederst i dalf\xc3\xb8ret (dagens L\xc3\xa6rdals\xc3\xb8yri) fram som en naturlig markedsplass, som trolig tok over etter vikingenes Lusakaupang p\xc3\xa5 Kaupanger i Sogndal kommune. Innerste del av Sognefjorden ligger midt i S\xc3\xb8r-Norge, omtrent midtveis mellom kystlinja og svenskegrensen. Sj\xc3\xb8veien var \xc3\xa5 foretrekke som ferdselsvei, og transport til indre deler av \xc3\x98stlandet gikk gjerne fra de innerste fjordbotnene, og L\xc3\xa6rdal hadde her en gunstig beliggenhet som var forutsetning for stedets funksjon som markedsplass og trafikknutepunkt. Her skiftet trafikken fra sj\xc3\xb8 til land eller omvendt. _NEWLINE_Slik ble et stort marked arrangert hvert \xc3\xa5r. Kystb\xc3\xb8nder kom med sild og fisk og byttet varer med fjellb\xc3\xb8ndene fra Valdres og Hallingdal. Denne L\xc3\xa6rdalsmarknaden er f\xc3\xb8rste gang nevnt s\xc3\xa5 tidlig som i 1596, og virket ogs\xc3\xa5 som en kulturbegivenhet med dans og et \xc3\xa5rlig festspill, en vestlandskappleik, for den norske nasjonalmusikken. L\xc3\xa6rdalsmarknaden blir arrangert fremdeles._NEWLINE_P\xc3\xa5 1800-tallet vokste L\xc3\xa6rdals\xc3\xb8yri s\xc3\xa5 kraftig at Stortinget hadde byplaner klare i 1841. _NEWLINE_Representantene fra Bergen by til Eidsvoll reiste v\xc3\xa5ren 1814 med skyssb\xc3\xa5t til L\xc3\xa6rdals\xc3\xb8yri og derfra videre med hest og kjerre over fjellet. Dette var raskeste vei._NEWLINE_Da formannskapslovene tr\xc3\xa5dte i kraft 1. januar 1838 ble L\xc3\xa6rdal etablert som en kommune som favnet om L\xc3\xa6rdal, Borgund og \xc3\x85rdal, samme utstrekning som L\xc3\xa6rdal prestegjeld. I 1860 ble \xc3\x85rdal skilt ut som egen kommune, og fire \xc3\xa5r senere ble ogs\xc3\xa5 Borgund egen kommune. 1. januar 1964 ble Borgund gjenforent med L\xc3\xa6rdal, samtidig som deler av sj\xc3\xb8bygda Strendene som tilh\xc3\xb8rte \xc3\x85rdal, kom tilbake til L\xc3\xa6rdal. I 1992 ble Fr\xc3\xb8nningen skilt fra Leikanger og lagt til L\xc3\xa6rdal._NEWLINE_I januar 2014 ble L\xc3\xa6rdals\xc3\xb8yri (sentrum av L\xc3\xa6rdal) rammet av en storbrann. Flere av husene i de verneverdige omr\xc3\xa5dene gikk tapt i brannen, blant annet Synneva Eris hus, som hadde status som fredet.\n_START_SECTION_\nSamfunn og n\xc3\xa6ringsliv\n_START_PARAGRAPH_\nL\xc3\xa6rdal har lange tradisjoner innen jordbruk og dette sysselsetter mange. Nedre del av dalf\xc3\xb8ret har et av landets beste klimatiske forhold for gr\xc3\xb8nnsakdyrking. Tidligproduksjon av poteter og gr\xc3\xb8nnsaker er viktig, og de siste \xc3\xa5rene er b\xc3\xa6r- og morellproduksjon kommet for fullt. _NEWLINE__NEWLINE_St\xc3\xb8rste arbeidsplassen er L\xc3\xa6rdal sjukehus, med cirka 150 ansatte. Det er lokalsykehus for syv kommuner i Sogn. Opplysningen 1881 hadde en sentral i L\xc3\xa6rdal med, p\xc3\xa5 det meste, mer enn 100 ansatte, men denne ble nedlagt v\xc3\xa5ren 2012. Bygda har ogs\xc3\xa5 litt treindustri, og en betydelig mengde arbeidsplasser innen bygging av hus og hytter (byggentrepren\xc3\xb8rer). _NEWLINE__NEWLINE_Turisme er en viktig del av n\xc3\xa6ringsstrukturen. Turistene kommer til L\xc3\xa6rdal i hovedsak p\xc3\xa5 grunn av den ville vestlandsnaturen. Naturinformasjonssenteret Norsk Villakssenter ligger ved L\xc3\xa6rdalselvi sine bredder p\xc3\xa5 L\xc3\xa6rdals\xc3\xb8yri.\n_START_SECTION_\nKnutepunkt\n_START_PARAGRAPH_\nGjennom alle tider har L\xc3\xa6rdal v\xc3\xa6rt en hovedferdsels\xc3\xa5re mellom \xc3\x98stlandet og Vestlandet. I dalf\xc3\xb8ret st\xc3\xa5r minner fra minst fem generasjoner med veganlegg som gjorde det mulig \xc3\xa5 bevege seg mellom Oslo (Christiania) og Bergen b\xc3\xa5de sommerstid og vinterstid helt siden Kong Sverres tid. Blant annet gikk Kongevegen over Filefjell her. F\xc3\xb8r disse vegene kom, gikk ferdselen p\xc3\xa5 ulike tr\xc3\xa5kk gjennom dalen. _NEWLINE_N\xc3\xa5 g\xc3\xa5r Europavei 16 gjennom kommunen, og slik fortsetter L\xc3\xa6rdal sin viktige nasjonale funksjon som knutepunkt. Vegen inneholder blant annet verdens lengste vegtunnel, L\xc3\xa6rdalstunnelen, som ble \xc3\xa5pnet av Kong Harald V 27. november 2000. Tunnelen var siste ledd i \xc3\xa5 gi Norge en ferjefri og vintersikker hel\xc3\xa5rsveg mellom landets to st\xc3\xb8rste byer. \xc3\x85rsd\xc3\xb8gntrafikken er 2270 kj\xc3\xb8ret\xc3\xb8yer (2010 ved Lj\xc3\xb8sne m\xc3\xa5lestasjon), og tungtrafikken utgj\xc3\xb8r 21,9\xc2\xa0%, som defineres som h\xc3\xb8yt i landssammenheng._NEWLINE_Arbeidet med ny veg gjennom dalf\xc3\xb8ret L\xc3\xa6rdal startet i 2001. F\xc3\xb8rste byggetrinn, fra Seltun til Voldum, (7,4 km.), ble \xc3\xa5pnet for trafikk i juli 2004. Prosjektet omfattet Seltatunnelen (1,6 km), Borgundstunnelen (3,0 km) og ny veg i dagen p\xc3\xa5 2,7 km. _NEWLINE_Andre byggetrinn, fra Voldum til Borlaug, kom i gang ved \xc3\xa5rsskiftet 2005/06 og ble \xc3\xa5pnet av samferdselsminister Liv Signe Navarsete 3. september 2008. Prosjektet omfattet utvidelse av n\xc3\xa5v\xc3\xa6rende E16 og ny vegtras\xc3\xa9 med bl.a. Bergsbrui (144 m) og Er\xc3\xa5ksbrui (98 m) over L\xc3\xa6rdalselvi, samt Tuft\xc3\xa5stunnelen (2000 m). _NEWLINE_H\xc3\xb8sten 2009 startet arbeidet med parsellen Seltun-Stuvane (4,3 km). Veien  ble tatt i bruk i mai 2011. _NEWLINE_H\xc3\xb8sten 2011 startet arbeidet med strekningen fra Borlaug til Brusest\xc3\xb8len/Smedalsosen Prosjektet omfattet bl.a. ny rundkj\xc3\xb8ring ved Borlaug nord\xc3\xb8st for dagens kryss og cirka 300 meter ny E16 mot L\xc3\xa6rdal, cirka 400 ny riksvei 52 mot Hemsedal, Borlaugstunnelen fra Borloshagen til Honingane, samt utvidelse og litt omlegging av dagens vei til Brusest\xc3\xb8len. Traseen ble \xc3\xa5pnet 10. juli 2014._NEWLINE_Strekningen videre, fra Smedalsosen til Varpe bru i Vang kommune i Oppland fylke, er under utbygging. H\xc3\xa6hre Entrepren\xc3\xb8r AS hadde laveste anbud, 857,4 mill. kr, og utf\xc3\xb8rer arbeidet. Strekningen best\xc3\xa5r av 14 km veg i dagen og seks km tunnel, Filefjelltunnelen. Arbeidsstart for prosjektet var sommeren 2014, og strekningen skal st\xc3\xa5 klar til bruk i 2017_NEWLINE_Gjennom L\xc3\xa6rdal gikk ogs\xc3\xa5 landets f\xc3\xb8rste telegraflinje mellom Kristiania (dagens Oslo) og Bergen.\n_START_SECTION_\nKulturminner\n_START_PARAGRAPH_\nL\xc3\xa6rdal er sv\xc3\xa6rt rik p\xc3\xa5 kulturminner og kulturlandskap, noe som skyldes bosettingen fra \xc3\xa5r 4000 f\xc3\xb8r Kristus, samt dalf\xc3\xb8rets historiske funksjon som transportkorridor mellom \xc3\xb8st og vest. _NEWLINE_De meste kjente kulturminnene er Borgund stavkyrkje fra cirka 1182, det prisbel\xc3\xb8nte og vernede trehusmilj\xc3\xb8et Gamle L\xc3\xa6rdals\xc3\xb8yri fra 1700- og 1800-tallet med cirka 170 trebygninger i blant annet sveitserstil, og de historiske vegtraseene gjennom dalen \xe2\x80\x93 blant annet Vindhella fra 1840-\xc3\xa5rene og vegen forbi Galdane fra 1793. _NEWLINE_Det meste av l\xc3\xa6rdalsdalf\xc3\xb8ret preges av ulike kulturlandskap, noen til dels historisk unike. Kulturlandskapet i Galdane kan nevnes: en typisk vestlandsk husmannsplass som klamrer seg fast i en bratt fjellside. Bosetning fra midten av 1600-tallet og til 1947. _NEWLINE_I juli og august 2009 avdekket arkeologer det som trolig er en g\xc3\xa5rd og en kaupang fra cirka \xc3\xa5r 800. Funnet p\xc3\xa5 Nordre Bj\xc3\xb8rkum er det rikeste funnet fra tidlig vikingtid i Norge. Det omfattet 30 hustufter, deriblant en \xc3\xa5restue som er sv\xc3\xa6rt sjelden fordi tuften er s\xc3\xa5 intakt. Videre ble det funnet 100 000 til 150 000 dyreben, ti ganger mer ben enn i alle vikingfunn i Norge til sammen, og annet sv\xc3\xa6rt godt bevart organisk materiale. Arkeologer uttalte at funnet blir en sentral referanse for fremtidige vikingstudier. Funnet var av slik nasjonal betydning at utgravingsperioden ble forlenget og utvidet med 10 arkeologer. I mai 2010 ble en utstilling med kopier av funnene \xc3\xa5pnet i Borgund Stavkyrkje bes\xc3\xb8kssenter, f\xc3\xa5 kilometer fra funnstedet.\n_START_SECTION_\nUnesco\n_START_PARAGRAPH_\nDeler av L\xc3\xa6rdal st\xc3\xa5r p\xc3\xa5 UNESCOs verdensarvliste. L\xc3\xa6rdal er med som en del av Vestnorsk fjordlandskap, blant annet med Bleia Naturreservat (21,8 km\xc2\xb2) i villmarksomr\xc3\xa5det mellom Fr\xc3\xb8nningen og Vindedal og helt ned til fjorden ved Revsnes..  Samt at Bleia-Storebotnen landskapsvernomr\xc3\xa5de (66 km\xc2\xb2) delvis ligger i L\xc3\xa6rdal kommune.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er Gamle L\xc3\xa6rdals\xc3\xb8yri, som er et vernet bygningsmilj\xc3\xb8 fra 1700-1800-tallet med cirka 170 utvendig vernede bygninger. Tusen\xc3\xa5rstreet ble plantet p\xc3\xa5 plenen foran r\xc3\xa5dhuset p\xc3\xa5 L\xc3\xa6rdals\xc3\xb8yri, like ved det gamle bygningsmilj\xc3\xb8et.\n_START_SECTION_\nVennskapskommune\n_START_PARAGRAPH_\nL\xc3\xa6rdal er vennskapskommune med Jeriko bykommune i Palestina. Den f\xc3\xb8rste kontakten mellom de to h\xc3\xb8yst ulike kommunene ble gjort i 1997. Under L\xc3\xa6rdalsmarknaden i 1998 ble avtalen undertegnet av ordf\xc3\xb8rerne i de to kommunene Abed Al-Karim Sidr og Hans A. T\xc3\xb8njum. Til stede var ogs\xc3\xa5 Fathi Arafat, bror til Yasir Arafat. Jeriko har hedret sin vennskapskommune med \xc2\xabLaerdal street\xc2\xbb og \xc2\xabLaerdal Park\xc2\xbb sentralt i byen. Sistnevnte er en barnepark bygget med \xc3\xb8konomisk st\xc3\xb8tte blant annet fra innsamlinger i L\xc3\xa6rdal.'